সেলিনা হায়াৎ আইভি : নারায়ণগঞ্জ সিটি করপোরেশন নির্বাচন বছরের অন্যতম আলোচনার বিষয়বস্তু ছিল। কে হবেন নারায়ণগঞ্জ সিটি করপোরেশনের প্রথম মেয়র? এই জল্পনা-কল্পনার অবসান ঘটান সেলিনা হায়াৎ আইভি। ৩০ অক্টোবর নানা প্রতিকূলতা ছাপিয়ে তিনি জনতার বিপুল ভোটে জয়ী হয়ে নারায়ণগঞ্জ সিটি করপোরেশনের প্রথম মেয়র নির্বাচিত হন। এই নির্বাচনে মেয়র পদে ছয়জন প্রার্থী থাকলেও মূল প্রতিদ্বন্দ্বিতা হয় নারায়ণগঞ্জের সাবেক পৌর মেয়র সেলিনা হায়াৎ আইভি ও আওয়ামী লীগ-সমর্থিত শামীম ওসমানের মধ্যে। বিএনপি-সমর্থিত তৈমুর আলম খন্দকার নির্বাচনের আগের রাতে নির্বাচন বর্জনের ঘোষণা দেন। ২০১১ সালের ৫ মে নারায়ণগঞ্জ পৌরসভা বন্দরের কদমরসুল ও সিদ্ধিরগঞ্জ পৌরসভা নিয়ে নারায়ণগঞ্জ সিটি করপোরেশন গঠিত হয়। গত ২২ সেপ্টেম্বর এই সিটি করপোরেশনের নির্বাচনের তফসিল ঘোষণা করা হয়। বাংলাদেশের ইতিহাসে কোনো সিটি করপোরেশনের প্রথম নারী মেয়র হিসেবে নির্বাচিত হয়ে সেলিনা হায়াৎ আইভি ইতিহাস গড়লেন।